
Comisia pentru muncă şi protecţie socială 


Nr.27/216/12 mai 2003
RAPORT

asupra propunerii legislative pentru eliminarea art.70 (2) lit.(h) 
din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru eliminarea art.70 (2) lit.(h) din Codul Muncii, trimisă cu adresa nr.210 din 22 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare abrogarea textului literei h) din cuprinsul alineatului (2) al articolului 70 din Legea nr.53/2003 – Codul Muncii, potrivit căruia în notificarea intenţiei de concediere este prevăzut şi termenul înăuntrul căruia sindicatul sau, după caz, reprezentanţii salariaţilor, pot face propuneri pentru evitarea ori diminuarea numărului salariaţilor concediaţi.
Comisia propune Plenului respingerea propunerii legislative întrucât textele din cuprinsul celor două articole cuprind dispoziţii diferite care se raportează la situaţii diferite. Daca dispoziţia propusă a fi eliminată stabileşte o anumită  menţionare obligatorie în proiectul de concediere colectivă, prevederea de la art.71 alin.(1) stabileşte tocmai durata termenului în care sindicatul poate face propuneri şi momentul de la care începe să curgă, completându-se logic cu cea dintâi.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 7 mai 2003, Comisia propune respingerea acesteia cu 10 voturi pentru şi 3 voturi împotrivă.

